钦定古今图书集成/明伦汇编/交谊典/第081卷 > 性理会通 > 《恶圆》前人
## 钦定古今图书集成/明伦汇编/交谊典/第081卷 > 性理会通 > 《恶圆》前人

元子家有乳母，为圆转之器以悦婴儿。婴儿喜之，母
使为之聚孩孺，助婴儿之乐。友人公植者，闻有戏儿
之器，请见之。及见之，趋焚之，责元子曰：“吾闻古之恶
圆之士歌曰：‘宁方为皂，不圆为卿。宁方为污辱，不圆
为显荣’。其甚者，则终身不仰视。曰：‘吾恶天圆’。或有喻
之以天大无穷，人不能极，远视四垂，因谓之圆，天不
圆也？”对曰：“天纵不圆，为人称之，我亦恶焉。次山奈何
任造圆转之器，恣令悦媚婴儿，小喜之，长必好之，教
儿学圆，且陷不义，躬自戏圆，又失方正。嗟嗟次山，入
门爱婴儿之乐圆，出门当爱小人之趋圆，吾安知次
山异日不言圆行圆，动圆静圆，以终身乎？吾岂次山
之友也？”元子召季川谓曰：“吾目婴儿戏圆公植，尚辱
我言，绝忽乎！吾与汝圆以应物，圆以趋时，非圆不预，
非圆不为公植，其操矛戟刑我乎？”